Tamna zvijezda (1974)

***Tamna zvijezda*** () američka je naučnofantastična komedija iz 1974. koja je prvi rad Johna Carpentera kao režisera. Na neki način aludira na film *2001: Odiseja u svemiru*. Carpenter je i napisao scenario zajedno s Danom O'Bannonom, koji ujedno i tumači glavnu ulogu u filmu. Ostale uloge tumače Brian Narelle, Cal Kuniholm i Dre Pahich. Radnja se odvija oko četvorice astronauta koji u budućnosti putuju svemirskim brodom po galaksiji i uništavaju nestabilne planete, ali se dosađuju te u biti ne znaju šta bi sa sobom tokom cijelog vremena.

Film je snimljen u nezavisnoj produkciji s budžetom od tek 60.000 $, ali je stekao kultni status te privukao pažnju Hollywooda na Carpenterovu sposobnost da snimi tehnički ispravne filmove s malo novca.

## Uloge 
* Brian Narelle kao narednik Doolittle
* Dan O'Bannon, kao poručnik Pinback
* Calvin (Cal) Kuniholm kao Boiler
* Andreijah "Dre" Pahich kao Talby (s glasom Johna Carpentera)
* Joe Sanders kao komandant Powell (glas Johna Carpentera)
* Barbara "Cookie" Knapp glas kompjutera
* Dan O'Bannon (as Alan Sheretz) kao bomba 19
* Dan O'Bannon (as Adam Beckenbaugh) kao bomba 20
* Miles Watkins kao kontrola misije
* Nick Castle kao Alien

## Radnja
Svemirski brod *Dark Star* (bs. Tamna zvijezda) se nalazi već 20 godina u Svemiru. Zadatak petočlane posade je uništavanje nestabilnih planeta u zvjezdanim sistemima gdje je planirana kolonizacija. Tehnika na brodu postepeno zakazuje, kiša asteroida uništila je spavaonice i skladište toaletnog papira. Glavnokomandujući Powell koji je ubijen kratkim spojem kontrolnog panela njegovog sjedišta, nalazi se u kriostazi i razgovara pomoću još aktivnih moždanih struja. Talby se je otuđio od ostatka posade i provodi dane u posmatračkoj kupoli, gdje povremeno ćaska s kolegom Doolittle (koji je strastveni surfer) o ljepoti jahanja u kiši meteora Feniks. Boiler se dosađuje ispaljujući plotune iz brodskog arsenala. Narednik Pinback, tačnije tehničar za gorivo čije pravo ime glasi Bill Frugge je ustvari zauzeo mjesto pravog Pinbacka koji je planirao samoubistvo. Članovi posade se dosađuju svakodnevnicom, padajući u letargiju. Pinback se igra s vanzemaljskim bićem nadimka *Alien* s oblikom paradajza. Igrajući se s vanzemaljcem Pinback se izlaže opasnosti zaglavljujući u šahtu za teretni lift, međutim uspijeva se sam osloboditi otvarajući remontna vrata. Pinback uspijeva vanzemljca pogoditi puškom s omamljujućim mecima. Nakon pogodka ispostavlja se da je alien bio, poput balona, napunjen plinom te gubeći pritisak pada na pod. Narednik Doolittle, koji je imao komandu nakon pogibije kapetana, upravlja brod u maglinu Koprena. Prolaskom kroz polje asteroida oštećuje se komunikacioni laser broj 17, prilikom čega se aktivira inteligentna bomba broj 20. Uprkos letargiji ostalih članova Talby kreće u potragu za greškom. Centralni računar pronalazi kvar na laseru broj 17, te se Talby nakon što je obukao skafander upućuje bez znanja ostalih prema vakuumskim vratima. Dok je Talby popravljao laser broj 17, Doolittle pokreće 24-minutno odbrojavanje bombe 20. U tom trenutku laser zasljepljuje Talbya, oštećuje centralni računar i mehanizam za bacanje bombe. Bomba broj 20 odbija da obustavi odbrojavanje, među posadom zavladava panika. Doolittle razgovara s kapetanom, koji mu savjetuje da razgovara s bombom. Doolittle oblači skafander i izlazi van broda. u razgovoru s bombom pokušava po savjetu kapetana da joj objasni fenomenologiju. Pomoću citata Descartesa *mislim, dakle postojim* uspijeva ubijediti bombu koja se povlači u spremište gdje će *razmisliti*. Otvaranjem vakuumskih vrata Doolittle katapultira Talbya u Svemir. Doolittle uzima pomoćne rakete i slijedi Talbya da bi ga spasio. Bomba nakon *razmišljanja* izlazi van i donosi zaključak da je,analogno Bogu, sama u Svemiru. Citirajući Genezu iz Biblije bomba eksplodira izgovarajući riječi *fiat lux* (bs. Budi svijetlo). Eksplozija uništava brod Dark Star, a članovi posade Boiler i Pinback ginu. Talby i Doolittle, koji su se nalazili van broda, ostaju živi. Talbya pogađa meteorska kiša Feniks, šta je bio i njegov san, koja se u duginim bojama pojavljuje svakih 12,3 biliona godina. Doolittle koristi komad olupine broda kao dasku za surfanje kojom se spušta u atmosferu obližnje planete gdje i sagorjeva. Kapetanova kriostatička komora također leti kroz Svemir a njegove moždane struje pitaju ostale *šta se je desilo*?

## Pozadina 
Film je nastao u okviru studentskog projekta, dok su  Bannon i Carpenter 1970-tih studirali na Univerzitetu južne Kalifornije (en. University of Southern California USC). Sirovi snimak od 70 minuta prikazan je 1973. na više filmskih festivala. Producent Jack H. Harris, nakon što je nabavio pravo na prikazivanje u kinima, dodao je nekoliko scena čime je film trajao 10 minuta duže.  Ova duža verzija se greškom se naziva i režiserski rez (en. Director’s Cut) mada je originalna verzija bila preferisana. Scena u spavaonici, koja je dodata 1974, cenzurisana je u kino-, DVD- i Bluray verziji. U pozadini su visili plakati iz časopisa Playboy. Da bi se dobila dozvola emitovanja za sve uzraste (en. General Audiences) smanjena je oštrina slike pozadine gdje su plakati visili. Veličina seta je bila 3 puta 3 metra, no gledalac ovo ne primjećuje jer je korišten široki objektiv.

Kraj filma preuzet je iz zbirke priča *Naslikani čovjek*, koju je napisao Ray Bradbury.

Carpenter je rekao da mu se činilo kao da film *hoće nešto o našem život da kaže*.“ U intrervjuu za Rolling Stones će Carpenter reći da će astronauti, tokom dužih misija stvarnom životu, pasti u letargiju: *"ostavimo ih same par godina... pa ćemo vidjeti kako je dosadno u Svemiru, sve će zaboraviti, svoju prošlost, na kraju sve će im biti svejedno".*

Filmska kompanija Synapse films objavit će film 8. maja 2012 u antologiji nf i horor filmova *42nd Street Forever: The Blu-Ray Edition*.

## Reference
## Vanjski linkovi 
* 

Kategorija:Filmovi iz 1974.
Kategorija:Američki filmovi
Kategorija:Američke naučnofantastične komedije
Kategorija:Američke filmske parodije
Kategorija:Američki nezavisni filmovi
Kategorija:Filmovi na engleskom jeziku
Kategorija:Filmovi u režiji Johna Carpentera
Kategorija:Filmovi snimljeni u Kaliforniji
Kategorija:Filmovi s muzikom Johna Carpentera
Kategorija:Režiserski debiji